Príspevok do verejnej diskusie o PKO
 
Svoj  názor na kauzu bratislavského Parku kultúry a oddychu a priľahlého nábrežia som už verejne vyslovil veľakrát, okrem iného aj ako člen dvoch petičných výborov na tuto tému (za záchranu parku pri PKO a za zachovanie samotného PKO), ako aj (spolu)organizátor niekoľkých kampaní a happeningov na túto tému.  Až sa mi zdalo, že sa už môžem iba opakovať. Ale nedá mi - v posledný deň verejnej internetovej diskusie - nezosumarizovať svoje názory a nezdôrazniť aj pár vecí, na ktoré sa v odbornej i verejnej diskusii zväčša zabúda.
1. Časť bratislavského nábrežia sa nachádza na veľmi citlivom mieste aj z biologicko-ekologického hľadiska: na styku dvoch prírodných fenoménov - pohoria a veľkej rieky, ktoré sú zároveň biokoridormi nadnárodného významu. Likvidácia čí potláčanie biologicky aktívnych prvkov v tomto priestore - teda to, čo sa tu udialo, deje a ďalej pripravuje - je preto zločinom medzinárodného dosahu.
2. Z krajinárskeho hľadiska je budova PKO tolerantná ako k Dunaju, tak aj k stráňam a siluete kopcov nad Dunajom: nekonkuruje im, navyše vytvára zvukovú bariéru, chrániacu nábrežie pred hlukom z rušnej komunikácie, bola a čiastočne i je obklopená zeleňou a v jej predpolí vznikol dostatočný spoločenský promenádny priestor, umožňujúci bezprostredné vnímanie rieky.
3. Architektonicko-urbanistické hodnoty PKO, vrátane riešenia interiérov, ktoré nemajú na Slovensku obdobu, konštatujú takmer všetci významnejší architekti a architektky, ktorí/ktoré sa k tejto téme vyjadrujú. 
4. Permanentne spochybňované pamiatkové hodnoty areálu PKO zdokumentovali a deklarovali viacerí odborníci a svedčí o nich aj komplexný pamiatkový výskum Pamiatkového úradu SR z r. 2010.
5. To, čo sa na nábreží od Tunela až po Karloveskú zátoku deje a chystá, je bohapustá krádež mimoriadne cenného verejného priestoru v prospech jednej arogantnej a nenásytnej firmy.
6. Skutočnosť, že to táto firma môže (takmer) legálne robiť, je v prvom rade "zásluha" predchádzajúceho primátora a starostu, ako aj tých poslancov a poslankýň mestského a miestneho zastupiteľstva, ktorí/ktoré sa pod tento stav podpísali. Ale prispela k tomu aj laxnosť príslušných odborných zložiek verejnej správy: od hlavného architekta, cez orgány a organizácie ochrany prírody až po pamiatkovú starostlivosť.
7. Ak dopustíme zánik PKO na pôvodnom mieste a prípadne dokonca jeho náhradu podobným, nič z miestnych hodnôt nerešpektujúcim monštrom ako je River Park I, bude to prejav zlyhania elít, ale aj celej bratislavskej i slovenskej kultúrnej verejnosti.
8. Občianska sebaobrana, ktorá pod taktovanou niekoľkých jednotlivcov funguje od samotného začiatku kauzy PKO, nemá nádej na úspech bez masívnejšej podpory zo strany všetkých, ktorým na PKO a bratislavskom nábreží záleží (aj keď si veľmi cením desaťtisícovú podporu našej poslednej petície - ale to samo osebe nestačí).
9. Vítam verejne deklarovaný podporný postoj pani premiérky a viac ako 300 ďalších známych osobností, ako aj aktivitu súčasného vedenia mesta v súvislosti s iniciovaním a moderovaním verejnej diskusie na tuto tému. Myslím si, že je to dobrý precedens aj pre podobné kauzy v budúcnosti. Okrem toho si myslím, že ak mesto chce slúžiť svojim občanom, malo by oveľa účinnejšie obhajovať a spoluvytvárať verejný priestor vo fyzickom i symbolickom zmysle.
10. Z vyššie uvedených i ďalších dôvodov, ktoré som pre krátkosť času nestihol vymenovať či spomenúť, podporujem zachovanie a obnovu PKO v plnom rozsahu (Variant A), uskutočnenie všetkých potrebných krokov na získanie pozemkov pod PKO späť do vlastníctva mesta, vyhlásenie stavebnej uzávery dovtedy, kým nebude spracovaný a schválený územný plán zóny, účinnú ochranu kultúrnych, spoločenských i prírodných hodnôt územia a následne koncipovanie celého nábrežia ako verejného priestoru pre širokú verejnosť, a nie pre pár ziskuchtivcov a ich solventnú, exkluzívnu či „exkluzívnu“ klientelu. 
 
občan Mikuláš Huba
 
P.S. Nemenovanej firme, ktorej predstavitelia sa radi situujú do roly filantropov, odkazujem, že ak chcú aspoň v malom napodobniť svoje zahraničné vzory, na ktoré sa radi odvolávajú, nech venujú inkriminované pozemky mestu a tým aj svojim spoluobčanom.
 
mh